Turčianske Jaseno

**Turčianske Jaseno** je obec na Slovensku v okrese Martin.

## Časti obce
Pôvodne sa jednalo o dve samostatné obce Dolné Jaseno a Horné Jaseno, ktoré sa spojili v roku 1973.

## Dejiny
Prvá písomná zmienka o Dolnom Jasene pochádza z roku 1249, o Hornom Jasene z roku 1374.

## Kultúra a zaujímavosti
### Pamiatky
* Rímskokatolícky kostol svätej Margity Antiochijskej, jednoloďová ranogotická stavba s polygonálnym ukončením presbytéria, bez veže, z 13. či začiatku 14. storočia. Nachádza sa na terénnej vyvýšenine na západnom okraji obce. Prvá písomná zmienka o kostole je z roku 1332. Tvoril ho pôvodne ohradený areál cintorína a kostola so zvonicou. Stavba je jednoloďová s polygonálne ukončenou stätyňou. Presbytérium je zaklenuté klenbou, ktorej rebrá sa zbiehajú do svorníka s reliéfom Božieho baránka. Dodnes je dochovaný vstup do dnes už neexistujúcej sakristie v podobe kamenného sedlového portálu. Stavebnými úpravami kostolík prešiel v druhej polovici 14. storočia a renesančne bol upravený v rokoch 1640 - 1650, pôvodný trámový strop bol nahradený valenou klenbou. V interiéri kostola sú čiatočne zachované gotické nástenné maľby z období od polovice 14. storočia po 16. storočie. Maľby zobrazujú Pannu Máriu ochrankyňu, svätú Barboru a svätú Margitu. V rokoch 1587 až 1673 bol kostol evanjelický, z tohto obdobia pochádzala značná časť pôvodného zariadenia kostola, ako maľovaná renesančná empora z roku 1653. Vstupné dvere nesú nápis ANNO 1648 DIE 21 APRI. V rokoch 1994 až 1999 bola realizovaná komplexná obnova kostola, ktorej cieľom bolo prezentovať interiér kostola v stredovekej podobe. Pri tejto príležitosti bola odstánená klenba lode a bola nahradená dreveným trámovým stropom. Odstránené boli aj hnuteľné prvky interiéru, ako renesančná empora, kazateľnica či socha sv. Margity. Podstatná časť týchto diel je dnes súčasťou Slovenského národného múzea v Martine.       

* Evanjelický kostol, jednoloďová tolerančná stavba s polygonálnym ukončením presbytéria a predstavanou vežou, z roku 1783. Veža bola pristavaná v roku 1908. V rokoch 1957-1959 sa uskutočnila zásadná prestavba chrámu, ktorá však nezmenila strohú tolerančnú dispozíciu s emporou. Pri tejto príležitosti došlo k zmene dvojpodlažných fasád na jednopodlažné. Miestni evanjelici využívali pôvodne gotický kostolík, už od roku 1584. Násilne im bol však odobratý v roku 1709, no až po vydaní Tolerančného patentu mohli pristúpiť ku stavbe vlastného chrámu. V interiéri sa nachádza empora, ktorá je po prestavbe železobetónová, a dekoratívny oltár s obrazom od Emila Pekára. Ďalej sa v interiéri sa nachádzajú lustre z roku 1909, dar amerických krajanov. Fasády kostola sú hladké, veža je členená lizénami, ukončená je barokovou helmicou so štíhlym ihlancom. 

Súbor:Turčianske Jaseno kostol sv. Margity.JPG|Kostol sv. Margity Antiochijskej
Súbor:Sklabiňa WF4 (2).jpg|Evanjelický kostol

## Osobnosti obce
### Rodáci
* Michal Pavlovic (* 1647 – † ?), náboženský spisovateľ a evanjelický kňaz
* Daniel Jessenius (* 1679 – † ?), evanjelický kňaz a básnik
* Ján Bruck (* 1775 – † 1819), pedagóg, veršovník
* Samuel Coryli (* 1800 – † 1887), spisovateľ, pedagóg

### Pôsobili tu
* Jakub Záborský (* ? – † 1735), evanjelický kňaz, cirkevný hodnostár, správca cirkvi v Jasene
* Ján Thomka (* 1898 – † 1984), pedagóg, osvetový pracovník, veršovník

## Referencie

## Iné projekty

## Externé odkazy
* 
* Apsida.sk- profil gotického kostola


Kategória:Obce okresu Martin